CELEX: 62017TN0577
Language: mt
Date: 2017-08-25 00:00:00
Title: Kawża T-577/17: Rikors ippreżentat fil-25 ta’ Awwissu 2017 – thyssenkrupp Electrical Steel u thyssenkrupp Electrical Steel Ugo vs Il-Kummissjoni

16.10.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 347/46
            
         Rikors ippreżentat fil-25 ta’ Awwissu 2017 – thyssenkrupp Electrical Steel u thyssenkrupp Electrical Steel Ugo vs Il-Kummissjoni
   (Kawża T-577/17)
   (2017/C 347/61)
   Lingwa tal-kawża: l-Ingliż
   
      Partijiet
   
   
      Rikorrenti: thyssenkrupp Electrical Steel GmbH (Gelsenkirchen, il-Ġermanja) u thyssenkrupp Electrical Steel Ugo (Isbergues, Franza) (rappreżentant: M. Günes, avukat)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla l-konklużjoni tal-Kummissjoni, fid-dokument Ares(2017)3010674 tal-15 ta’ Ġunju 2017, li l-interessi essenzjali tal-produtturi tal-Unjoni ma humiex ser jintlaqtu b’mod negattiv jekk jiġi awtorizzat ipproċessar attiv ta’ ċerti prodotti tal-azzar elettriku orjentat fuq fili;
            
         
               —
            
            
               tikkundanna lill-konvenuta għall-ispejjeż skont l-Artikolu 134(1) tar-Regoli tal-Proċedura tal-Qorti Ġenerali.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw ħames motivi.
   
               1.
            
            
               L-ewwel motiv: ksur tal-obbligu ta’ motivazzjoni.
               
                           —
                        
                        
                           Il-konklużjoni tal-Kummissjoni fis-sens li l-kundizzjonijiet ekonomiċi kienu ssodisfatti fir-rigward tal-awtorizzazzjoni inkwistjoni ta’ pproċessar attiv ma tipprovdix ir-raġunament li fuqu kienet ibbażata din il-konklużjoni.
                        
                     
         
               2.
            
            
               It-tieni motiv: żball manifest fl-evalwazzjoni tal-fatti.
               
                           —
                        
                        
                           Il-konklużjoni tal-Kummissjoni li l-awtorizzazzjoni inkwistjoni ta’ pproċessar attiv ma hijiex ser ikollha impatt negattiv fuq l-interessi essenzjali tal-produtturi tal-Unjoni hija bbażata fuq żball manifest fl-evalwazzjoni tal-fatti.
                        
                     
         
               3.
            
            
               It-tielet motiv: ksur tal-Artikolu 211(4)(b) tal-Kodiċi Doganali tal-Unjoni (1) u tar-Regolament bażiku (2).
               
                           —
                        
                        
                           Meta kkonkludiet li l-kundizzjonijiet ekonomiċi kienu ssodisfatti fir-rigward tal-awtorizzazzjoni inkwistjoni ta’ pproċessar attiv, il-Kummissjoni naqset milli tillimita l-evalwazzjoni tagħha għall-fatturi identifikati fl-Artikolu 211(4)(b) tal-Kodiċi Doganali tal-Unjoni u bbażat l-evalwazzjoni tagħha fuq fatturi li jistgħu jitqiesu biss taħt il-proċedura stabbilita fir-Regolament bażiku.
                        
                     
         
               4.
            
            
               Ir-raba’ motiv: ksur tal-Artikolu 259(4) tar-Regolament li jimplementa l-Kodiċi Doganali tal-Unjoni u tar-regoli orizzontali dwar l-operat tal-gruppi ta’ esperti tal-Kummissjoni.
               
                           —
                        
                        
                           Sa fejn il-Kummissjoni ddelegat il-konklużjoni dwar il-kundizzjonijiet ekonomiċi lill-Grupp ta’ Esperti Doganali, hija kisret l-Artikolu 259(4) tar-Regolament li jimplementa l-Kodiċi Doganali tal-Unjoni (3) u r-regoli orizzontali tal-Kummissjoni dwar il-ħolqien u l-operat ta’ gruppi ta’ esperti tal-Kummissjoni.
                        
                     
         
               5.
            
            
               Il-ħames motiv: ksur tad-drittijiet tad-difiża.
               
                           —
                        
                        
                           Billi naqset milli tiżvela ċerta informazzjoni importanti pprovduta fl-applikazzjoni inkwistjoni għal awtorizzazzjoni ta’ pproċessar attiv jew sommarji mhux kunfidenzjali tal-informazzjoni b’mod suffiċjentement iddettaljat li jippermettu li jinftiehem b’mod raġonevoli l-kontenut essenzjali tal-informazzjoni ppreżentata b’mod kunfidenzjali, il-Kummissjoni kisret id-drittijiet tad-difiża tar-rikorrenti.
                        
                     
         
      (1)  Regolament (UE) Nru 952/2013 tal-Parlament Ewropew u tal-Kunsill, tad-9 ta’ Ottubru 2013, li jistabbilixxi l-Kodiċi Doganali tal-Unjoni (ĠU 2013, L 269, p. 1).
   
      (2)  Regolament tal-Kunsill (KE) Nru 1225/2009, tat-30 ta’ Novembru 2009, dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (ĠU 2009, L 343, p. 5).
   
      (3)  Regolament ta’ Implimentazzjoni tal-Kummissjoni (UE) 2015/2447, tal-24 ta’ Novembru 2015, li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU 2015, L 343, p. 558).